Als Bloomaulsorde diendn Abguss vunare Brohseskulbdur vum Mannemer Bildhaua Gerd Dehof. Die Figur zaigtn dursch die Bäh guggende „Blumepeter“, wiam Bedrachda den Po hieschdregge duht. Der Endwurf is zur Schdifdung vun em Brunne dursch den Mannemer Morge im Johr 1966 endschdane, iss awwa fier den effendlische Raum net zumutbar gwese. De Rainer vun Schilling hot awwa in dem fresche Endwurf die „Kurpälza Lewnsard“ am beschde verwerglischd gsehe. Urschbringlisch als Fasnachdsorde gedengt, werd die Auszaischnung haid durschaus ernschd gnumme, die Dräger werre bai offizielle Gelegnhaide in Mannem protokollarisch begriest.